David Halberstam: Vatrogasna Postaja (17/8/02) - 2002-08-17
Jedan od najutjecajnih američkih novinara odaje počast njujorškim vatrogascima koji su poginuli 11. rujna
S američkih lista bestsellera već tjednima ne silazi knjiga “Firehouse – Vatrogasna postaja” Davida Halberstama. Ovaj cijenjeni novinar, dobitnik Pulitzerove nagrade u svojem je najnovijem djelu odao trajnu počast njujorškim vatrogascima, koji su iskazali izuzetnu hrabrost i požrtvovnost nakon terorističkih napada od 11. rujna. “Firehouse” je nevelika knjižica, duga tek nešto više od dvije stotine stranica, izrasla iz članka koji je Halberstam obećao napisati za časopis “Vanity Fair”. Posvećena je jednoj od njujorških vatrogasnih postaja, koje su pretrpjele najteže gubitke u napadima od 11. rujna. Podsjetimo, tog su dana čak 343 njujorška policajca dala svoje živote u borbi za živote ljudi zarobljenih u plamenom paklu nebodera Svjetskog trgovinskog centra. Među njima bilo je i 12 vatrogasaca iz vatrogasne postaje 40/35 u gornjem dijelu Manhattana. Toga je jutra iz postaje 40/35 krenulo njih ukupno – 13. Tu malu skupinu Halberstam je odlučio predstaviti svojim čitateljima manirom iskusnog i nadarenog novinara. Iako je osobno upoznao samo jednog jedinog preživjelog iz postaje 30/45, kroz proučavanje raznolike građe i opsežne razgovore sa članovima obitelji poginulih, uspio ih je vjerno predočiti – ne samo kao junake, već i kao obične, obiteljske ljude sa svojim manama I vrlinama. Michael Otten je volio kuhati, Michael Dauria je čitao Castanedu i bavio se duhovnim pitanjima, Jimmya Gibersona je mučila ćelavost, pa je uvijek nosio kacigu...i tako redom. Iako opisuje samo jednu njujoršku vatrogasnu postaju, u njoj je sažeo cijeli profesionalni i privatni mikrokozam vatrogasaca. Vatrogasci su – piše Halberstam – poput vojnika – životi im ovise jedan o drugom, a prijateljstva koja se među njima rađaju slična su, po intenzitetu, vezama koje se stvaraju među vojnicima na bojišnici. Vatrogasna postaja ima svoje tradicije, rutine i složenu društvenu strukturu, koja u mnogome podsjeća na širu obitelj. To ujedno objašnjava i zašto mnogi vatrogasci biraju ovo naporno, opasno i relativno loše plaćeno zanimanje. Iako je u malo stranica načeo niz tema i opisao niz sudbina, Halberstam je u “Firehouseu” ipak prije svega ostao novinar, s velikim osjećajem za detalje, ali i velikom suzdržanošću izraza. Dok opisuje tragične događaje od 11. rujna, ne poseže za nagađanjima i zamišljenim dijalozima, niti iznosi svoja mišljenja ili svoje teorije, ističući da se u vatrogasnoj postaji “nitko ne usuđuje koristiti moderno umijeće izmišljanja, tako cijenjeno na gotovo svim drugim mjestima u Americi.”